४ मई को कर्नाटक विधानसभा के लिए मतदान हो जायेगा और ८ मई को मतगणना के पश्चात नतीजों की घोषणा की जायेगी. मतदान से अंतिम दो दिनों पूर्व पासा पलटने का दावा करनेवाले अतिसक्रिय कार्यकर्ताओं के हाथ केंद्रीय रेलमंत्री पवन बंसल के भांजे विजय सिंगला द्वारा रेलवेबोर्ड के सदस्य बनवाने के लिए बोर्ड के एक सदस्य से ९० लाख की रिश्वत लिए जाने के अति सनसनीखेज मामले को सीबीआई द्वारा उजागर किये जाने पर, बैठे-बिठाए हवा का रुख पलटने का मसाला मिल गया है. यूँ तो ३ मई की शाम को ही चुनाव प्रचार का समय समाप्त हो गया था परन्तु इसके साथ ही रेलमंत्री पवन बंसल के भांजे द्वारा रिश्वत लेने का मामला जंगल की आग की तरह फैल गया. चुनाव प्रचार चाहे बंद हो गया हो, परन्तु अब टीवी चैनलों, समाचारपत्रों व गली-मुहल्लों के नुक्कडों पर चर्चा का विषय बना राष्ट्रीयस्तर के इस बड़े भ्रष्टाचार के खुलासे का कर्नाटक के चुनावों पर कितना प्रभाव पड़ेगा, पूर्ण रूप से यह मतगणना के बाद ही स्पष्ट हो सकेगा. परन्तु इतना तो स्पष्ट है कि कांग्रेस को इसका कुछ ना कुछ नुक्सान कर्नाटक के चुनाव में उठाना ही पड़ेगा.